IKURI
Vuna Era Sega ni Vakayagataka Kina na Lotu Vakarisito na Kauveilatai ena Nodra Sokalou
ERA rokova na kauveilatai e vica vata na milioni ena veiyasa i vuravura. E kaya na Encyclopædia Britannica ni kauveilatai “e ivakatakilakila ni lotu Vakarisito.” Ia, o ira na lotu Vakarisito dina era sega ni dau vakayagataka na kauveilatai ena nodra sokalou. Cava na vuna?
Dua na vuna bibi, baleta ni a sega ni mate o Jisu Karisito ena kauveilatai. E dau vakadewataki vakalevu na vosa vakirisi na stau·ros´ me “kauveilatai.” Ia, na kena ibalebale dina na vosa oqo “na tolonikau se na duru kau.” E kaya na Companion Bible ni vosa na “[stau·ros´] e sega ni vakaibalebaletaka e rua na tolonikau erau veilatai…E sega vakadua ni dusia e rua na tolonikau na vosa vakirisi e vakayagataki ena [Veiyalayalati Vou].”
E dua tale na vosa vakirisi e vakayagataki ena so na tikinivolatabu me vakamacalataka na sala a vakamatei kina o Jisu. Oqo na vosa xy´lon. (Cakacaka 5:30; 10:39; 13:29; Kalatia 3:13; 1 Pita 2:24, VV) E kena ibalebale na “kauvaro” se “tolonikau, iwau, se kau.”
E vakamacalataka o Hermann Fulda ena nona ivola Das Kreuz und die Kreuzigung (Na Kauveilatai kei na Mate Vakararawa i Jisu) na vuna a dau vakayagataki kina na tolonikau mera vakamatei kina na tamata cala. E kaya: “Nodra vakamatei na tamata cala ena gauna e liu e dau caka e matanalevu. O koya gona, e sega soti na vunikau ena vanua era dau vakamatei kina. Mani dau vakaduri e dua na tolonikau ke vinakati me vakarubeci e dua na tamata cala, me vesu se vako kina e cake na ligana, vesu tale ga se vako na yavana.”
Matata vinaka na ivakamacala oya, ia e volai tu ena iVolatabu na yavu bibi duadua ni nodra sega ni vakayagataka na kauveilatai ena nodra sokalou na lotu Vakarisito dina. E kaya na yapositolo o Paula: “Sa voli keda na Karisito mai na veicudruvi ni vunau, ni sa cudruvi ga ko koya e na vukuda, ni sa volai, Sa cudruvi [“beci,” NW] ko ira yadua sa rube e na kau.” (Kalatia 3:13) E tokaruataka e ke o Paula na vosa e volai ena Vakarua 21:22, 23, na tikinivolatabu e vakamacalataki kina nona vakamatei e dua ena kau, sega ni kauveilatai. Ke ka “beci” na nona vakamatei e dua ena kau, ena sega sara ni veiganiti vei keda na lotu Vakarisito meda ukutaka na noda vale ena iyaloyalo se ivakatakarakara kei Jisu ni vako tu ena kau.
E sega na ivakadinadina e vakaraitaka nira vakayagataka na kauveilatai ena nodra sokalou o ira na kaya tiko nira lotu Vakarisito ena imatai, ikarua, kei na ikatolu ni senitiuri ni oti na mate i Karisito. Ia, ena ikava ni senitiuri sa tavuki ina lotu Vakarisito e dua na empara a susu ena lotu butobuto, mani uqeta na vakayagataki ni kauveilatai me ivakatakilakila ni lotu Vakarisito. Eda sega ni kila na vu ni nona cakava oqo o Empara Constantine, eda kila ga ni kauveilatai a sega ni tiki ni lotu Vakarisito e tauyavutaka o Jisu. Kena veibasai ga ni vu sara ga mai na lotu butobuto na vakayagataki ni kauveilatai. E kaya na New Catholic Encyclopedia: “E kune nira vakayagataka na kauveilatai e so na matatamata ni bera na gauna vakarisito, vaka kina vei ira na veimatatamata era muria na veimatalotu e sega ni lotu Vakarisito.” Era kaya tale e so na vuku ni a dau vakayagataki na kauveilatai ena sokalou e okati kina na qaravi ni veikabula, vaka kina na nodra sokalou velavela na lotu butobuto.
Na cava gona e ciqomi kina na kauveilatai ena lotu e tukuni tiko ni lotu Vakarisito? Kena irairai ni a nanumi ni na vakarawarawataka nodra tavuki na lotu butobuto. Ia, e tukuna vakamatata na iVolatabu ni cala na qaravi ni ivakatakarakara se dua ga na ka e vu mai na lotu butobuto. (2 Korinica 6:14-18) E vakatabuya tale ga na iVolatabu na ivalavala kece ga ni qaravi matakau. (Lako Yani 20:4, 5; 1 Korinica 10:14) E matata gona na vuna era sega ni dau vakayagataka kina na lotu Vakarisito dina na kauveilatai ena nodra sokalou.*
* Ke o via kila e so tale na ka me baleta na kauveilatai (cross), raica na tabana e 89-93 ni ivola Reasoning From the Scriptures, tabaka na iVakadinadina i Jiova.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn